उदयपुर. टीवी चैनल्स देखने के लिए अनिवार्य किए गए सेट टॉप बॉक्स लगाने के दामों को लेकर शहर में भारी विरोधाभास है। इनकी दरें तय करने की प्रशासन के स्तर पर कोई व्यवस्था नहीं है।
रसूखदारों को भारी डिस्काउंट दिया जा रहा है, लेकिन जिन ग्राहकों का रुतबा नहीं है, उनसे उसी सेट टॉप बॉक्स की कीमत एमआरपी या इसके आसपास दी जा रही है। खास बात ये है कि सेट टॉप बॉक्स पर एमआरपी में मार्जिन का लंबा गेप है। शहर के केबल उपभोक्ताओं ने भास्कर से शिकायत की कि उन्होंने सेट टॉप बॉक्स लगवाए हैं, लेकिन उन्हें मांगने पर भी रसीदें नहीं दी जा रही हैं।
वहीं एक ही केबल के ऑपरेटर अलग-अलग इलाकों में अलग-अलग दरें वसूल रहे हैं। यह सिर्फ उदयपुर का मामला नहीं है, पूरे प्रदेश का है। जनगणना विभाग के आंकड़ों के अनुसार प्रदेश के 50 लाख घरों में 35 लाख टीवी सेट हैं। इनमें से आधों में सेट टॉप बॉक्स की जरूरत का अनुमान है। उदयपुर में करीब एक लाख टीवी सेट हैं, जिनमें से 35 हजार में सेट टॉप लगना है।
354 रु. से शुरू हो जाते हैं : कुछ केबल ऑपरेटरों ने व्यक्तिगत बातचीत में माना कि सेट टॉप बॉक्स 354 रुपए से ऑनलाइन शुरू हो जाते हैं, लेकिन ये केबल ऑपरेटरों से वास्ता नहीं रखते। इन्हें अलग से रिचार्ज करवाना होता है। ज्यादातर कंपनियां सेट टॉप बॉक्स चीन से मंगवाती हैं, जहां एक सेट टॉप बॉक्स चार-पांच डॉलर में मिल जाता है, लेकिन कंपनियां भारत में लाकर इनकी मनमानी दरें वसूल करती हैं। इसमें लोकल ऑपरेटर कुछ नहीं कर सकता।
दरें नेगोशिएबल भी
इस पर केबल ऑपरेटरों से जब पूछा गया कि कुछ लोगों ने 1400 रुपए से कम में भी सेट टॉप बॉक्स लिए हैं तो एक-दो केबल ऑपरेटर बोले : यह दरें नेगोशिएबल हैं। उनका तर्क था कई बार ऑपरेटर अपना मार्जिन छोड़ देता है।
हां, मुफ्त भी देते हैं
केबल ऑपरेटर के पास 1800 रुपए वाले सेट ऑफ बॉक्स भी हैं। इन पर दो सौ रुपए का डिस्काउंट देकर ग्राहक से 1600 रुपए ले रहे हैं। इस पर जब प्रश्न किया गया तो कहा गया कि पुलिस और प्रशासन से जुड़े लाेगों को मुफ्त भी देने पड़ रहे हैं।
और किराएदारों को 50 प्रतिशत छूट का वादा
केबल ऑपरेटर डेन और इन के सेट टॉप बॉक्स की कीमतें मकान मालिकों से तो पूरी वसूल रहे हैं, लेकिन अगर कोई किराएदार है तो उसे बॉक्स वापस करने की शर्त पर 50 प्रतिशत पैसा वापस देने का भरोसा देते हैं।
...आफिशियल दरें हैं
भास्कर ने इन, डेन और सिटी केबल की ऑफिशियल दरें जानने के लिए इन तीनों कंपनियों के टोल फ्री नंबरों पर हैड ऑफिस में बातचीत की तो ये दरें 1200 से 1400 बताई गईं। जब यह बात की गई तो केबल ऑपरेटर अजय पोरवाल मौजूद थे।
डेन : 1300 रुपए। इंस्टॉलेशन चार्जेज सहित।
इन : 1410 रुपए। इंस्टॉलेशन चार्जेज सहित। नाॅर्मल। हाईडेफिनेशन के चार्जेज : 2135 रुपए इंस्टॉलेशन सहित।
सिटी : 1200 रुपए।
भारी कंपीटीशन है दरों में
दरों को लेकर भारी कंपीटीशन है। एक निजी केबल ऑपरेटर उदयपुर में काफी कम कीमतों पर भी सेट टॉप बॉक्स दे रहा है। कुछ केबल ऑपरेटरों ने इस केबल का नाम लेकर कहा कि वह तो मुफ्त भी दे रहा है तो क्या हम भी मुफ्त दे देंw लेकिन भास्कर ने जब इसके जयपुर स्थित स्टेट ऑफिस में बात की तो कहा गया कि कंपीटिशन में सब कुछ संभव है।
सेट टॉप बॉक्स वही, दरें अलग
दो प्रमुख केबल ऑपरेटरों की दरों में भी बड़ा फासला है। केबल ऑपरेटरों ने सोमवार को भास्कर कार्यालय में आकर बताया कि डेन मेवाड़ केबल ऑपरेटर अपने कनेक्शन ग्राहकों को 1550 एमआरपी वाले सेट टॉप बॉक्स पर 150 रुपए का डिस्काउंट दे रहे हैं। यानी ये 1400 रुपए में डेन का बॉक्स दे रहे हैं। इधर, एक सेट टॉप बॉक्स से टीवी तो कई जुड़ सकते हैं लेकिन चैनल सिर्फ एक टीवी से ही कंट्रोल होते हैं।
क्या कहते हैं केबल ऑपरेटर्स
हमारी अपनी व्यथा है। कंपनी जैसी दरों में हमें सेट टॉप बॉक्स देती है, हम अपने मार्जिन के साथ उतने में ही आगे दे रहे हैं। हमारे बॉक्स की कीमतें 1500 रुपए से कम नहीं हैं। - नगेंद्र लाहोटी, इन केबल ऑपरेटर
उदयपुर में कहीं भी छह सौ रुपए में सेट टॉप बॉक्स उपलब्ध नहीं है। हमें कंपनी जिस दर पर देती है, हम उसी दर पर सेट टॉप बॉक्स दे रहे हैं। मोहन आदीवाल, अध्यक्ष, उदयपुर केबल ऑपरेटर्स एसो.
सेट ऑफ बॉक्स की रेट और इंस्टालेशन चार्ज सरकार को तय करके घोषित करना चाहिए जिससे एमआरपी को लेकर विरोधाभास न रहे। छोगालाल भोई, डेन मेवाड़
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva